ঢাকাস্থ দেশভিত্তিক উৎকর্ষ কার্যক্রমের সদস্য এবং সাধারণ চলচ্চিত্র বা সংগীতপিপাসু আগ্রহী দর্শক-শ্রোতারা এইসব চলচ্চিত্র দেখার ও সংগীত শ্রবণের সুযোগ গ্রহণ করতে পারবেন। নিয়মিত বিশ্বের শ্রেষ্ঠ চলচ্চিত্র দেখার মাধ্যমে দেশে একটি রুচিশীল, বোদ্ধা, রসাস্বাদন-সক্ষম দর্শকশ্রেণী গড়ে উঠবে বলে মনে করা হচ্ছে। এদেশের প্রখ্যাত গায়ক, সুরকার ও সংগীত-অঙ্গনের প্রতিভাবান ব্যক্তিরা কেন্দ্রের এই লাইব্রেরি ব্যবহার করে তাঁদের সৃষ্টিকে সমৃদ্ধ করার সুযোগ নেবেন। তাছাড়া এই সংগীত সংগ্রহ ব্যবহার করে বিভিন্ন এফ.এম রেডিওতে বিশ্বসংগীতের ওপর নিয়মিতভাবে অনুষ্ঠান প্রচার করার ব্যবস্থাও নেওয়া হয়েছে।